
Pursue the authentic – decide first

what is authentic,

then go after it with all your heart.

Your heart, that place

you don't even think of cleaning out.

 

Louise Erdrich 


STEMMEØVING

Ofelia, det er din tur til å snakke, men vi ser godt at du ikkje har tenkt å kome fram, du er lei av at vi ikkje høyrer på deg, er det slik? (Sett inn bilete av lite, mørkt hovud som nikkar her.) Men du må berre seie med sterk og klar stemme: EG HEITER OFELIA. Det er så lett! Ikkje bry deg om at vi går i sirkel ikring deg og ikkje høyrer på deg når du seier dette. Namnet ditt: Dette kan du. Resten er i prinsippet berre «EG ER». Det enklaste uttrykket for eksistens. Det enklaste uttrykket for å vere nokon. Det er berre det du skal seie! Det er berre for at tilskodaren skal få sterkare medkjensle med deg og forstå endå tydelegare kor einsam du er, at du ikkje når igjennom, at stemma di må treffe alle desse kroppane som er i same rom som deg, men som ikkje lyttar til det du har å seie. (Sett inn bilete av eit lite, mørkt hovud som ikkje rikkar seg, det ser framleis i golvet.) No går vi rundt og rundt litt, så kan du gjere deg klar til å seie denne latterleg enkle setninga. EG HEITER OFELIA. (Sett inn bilete av Ofelia som rører seg baklengs, og som kviskrar ikkje faen om eg er med på dette, før ho går ut ei lita dør som opnar seg i bakveggen, og forsvinn ut i strålande, glitrande solskin.)

